Les Obreres de Bétera realitzen la tradicional desullà de les Alfàbegues
15 de juliol de 2024

• En aquest acte simbòlic Alba Aznar, Pilu Ricart, Sonia Amposta i Pepi Morcillo, Obreres 2024, han desullat aquestes plantes tan importants per a Bétera.

A un mes just que Bétera visca el seu dia gran amb la Rodà de les Alfàbegues, l'Ajuntament ha anunciat que aquest passat cap de setmana Alba Aznar i Zaragozá, primera Obrera Soltera, Pilar Ricart i Ferrando, primera Obrera Casada, Sonia Amposta i Pons, segona Obrera Soltera i Pepi Morcillo i González, segona Obrera Casada han realitzat en l'Hort de les Alfàbegues la tradicional desullà.

Un treball que consisteix a anar llevant les flors de les majestuoses plantes perquè no cresquen a l'ample i aconseguisquen una gran altura, una labor que es realitza amb molt tempte i cura.

Ramon Asensi, Mestre Alfabeguer, ha sigut l'encarregat de guiar a les Obreres en aquesta laboriosa faena que antigament feien elles mateixes i que cada any es recupera amb aquest acte simbòlic que denota la proximitat de les Festes d'Agost.

“Aquesta acció és fonamental per a donar la forma cònica a nostres Alfàbegues i que cresquen cap amunt i no a l'ample. Que lluïsquen esplendoroses el pròxim 15 d'agost, dia gran per a tots els beterans i beteranes, és l'objectiu. A més de mantindre una tradició molt arrelada de les nostres Festes”, ha destacat l'Alcaldessa de Bétera, Elia Verdevío.

Les Festes de les Alfàbegues estan cada vegada més a prop i segons el regidor de Festes, José Vicente Martí, “això ja se sent en l'ambient. L'Hort ja desprén el característic aroma de somni, als carrers ja es respira atmosfera festiva i les Obreres i Majorals ja estan ultimant tot per a donar el tret d'eixida a les nostres meravelloses Festes”.